Okresná prokuratúra Bratislava III 
Vajnorská 47, 832 77 Bratislava 3

Číslo: 4 Pv 415/15/1103	Bratislava III, 10.11.2015 
EEČ : 2-10-287-2015

U Z N E S E N I E

Trestná vec:	obv. XXXXX 
Trestný čin:	Prečin Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov 

Rozhodol: 	prokurátorka Okresnej prokuratúry Bratislava III

Podľa § 216 odsek 1 Trestného poriadku podmienečne zastavujem trestné stíhanie  obvineného:
1. XXXXX 
	dátum narodenia: XXXXX 
	miesto narodenia: XXXXX  
	rodné priezvisko: XXXXX 
	trvalé bydlisko: XXXXX 
	povolanie: kuchár
	väzba: nie  
ktorý je stíhaný pre trestný čin:
- Prečin Nedovolená výroba omamných a psychotropných látok, jedov alebo prekurzorov, ich držanie a obchodovanie s nimi podľa § 171 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov  
na tom skutkovom základe že:
v čase o 18.50 hod. dňa 25.06.2015 v Bratislave na Kováčskej ulici bol kontrolovaný hliadkou Pohotovostnej motorizovanej jednotky KR PZ XXXXX F-311, ktorej dobrovoľne vydal 1ks injekčnú striekačku, ktorej expertízou na KEÚ PZ XXXXX bolo zistené, že v predloženej injekčnej striekačke sa nachádza metamfetamín s hmotnosťou 229 mg s priemernou koncentráciou 64,7 % hmotnostných metamfetamínu, čo je 148 mg absolútneho metamfetamínu, pričom uvedené množstvo drogy zodpovedá 1 - 2 obvykle jednorázovým dávkam drogy,
pretože obvinený vyhlásil, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne a vzhľadom na osobu obvineného, s prihliadnutím na jeho doterajší život a na okolnosti prípadu možno dôvodne takéto rozhodnutie považovať za dostačujúce. 

Podľa § 216 ods. 2/ Trestného poriadku určujem obvinenému XXXXX skúšobnú dobu vo výmere 12 /dvanásť/ mesiacov.

Podľa §216 odsek 2 Trestného poriadku je určená skúšobná doba pre jednotlivých obvinených nasledovne:
1. XXXXX, dátum narodenia: XXXXX  
	12 mesiacov
  
Podľa § 216 odsek 3 Trestného poriadku sa ukladá náhrada   
doplňte obmedzenie   
doplňte povinnosť   
  
Odôvodnenie: 

	Poverený príslušník OR PZ XXXXX III, OO PZ Nové Mesto - východ uznesením  sp. zn. ČVS: ORP-891/NMv-B3-2015 zo dňa 25.06.2015 podľa § 199 ods. 1/ Trestného poriadku začal trestné stíhanie a následne uznesením podľa § 206 ods. 1/ Trestného poriadku zo dňa 07.10.2015 vzniesol obvinenie XXXXX pre prečin nedovolenej výroby omamných a psychotropných látok, jedov alebo prekurzorov, ich držanie a obchodovanie s nimi podľa § 171 ods. 1/ Trestného zákona na hore uvedenom skutkovom základe.

	Obvinený XXXXX /č.l. 10-13/ spáchanie skutku v plnom rozsahu priznal a svoje konanie oľutoval. 

Obvinený bol riadne poučený o podmienkach podmienečného zastavenia trestného stíhania podľa § 216 ods. 1/ a nasl. Trestného poriadku a s týmto postupom výslovne súhlasil.

Uviedol, že dňa 25.06.2015 v čase okolo 17.00 hod. prišiel vlakom z Viedne do Bratislavy zahrať si automaty v herni, nakoľko vo Viedni sú automaty zakázané. Pri Tržnici v herni sa stretol s neznámym mužom, ktorého oslovil a spýtal sa ho, či nemá nejaké drogy. Povedal mu, že ich vie zohnať, ale musia ísť na Dolné Hony k Pentagonu, kde mu dal 20 €. Kúpil mu pervitín a mal pri sebe aj heroín, z ktorého mu dal. Následne sa vrátili k Tržnici, kde si to chcel pichnúť a potom bol predvedený policajtmi na policajnú stanicu. 
Obvinený uviedol, že ho to mrzí, ľutuje svoje konanie a sľubuje do budúcna, že sa vyvaruje obdobného konania a to aj vzhľadom k tomu, že s priateľkou čakajú v januári dieťa, ktorému sa chce venovať a preto ani v dnešnej dobe neužíva žiadne omamné látky. Obvinený zároveň prehlásil, že súhlasí s podmienečným zastavením trestného stíhania voči jeho osobe.

	Skutkový stav bol tiež preukázaný výpoveďou samotného obvineného /č.l. 10-13/, výpoveďou svedka XXXXX /č.l. 14/, znaleckým posudkom KEÚ PZ XXXXX /č.l. 15/, zápisnicou o prevzatí zaistenej veci /č.l. 16/, potvrdením o zaistení veci /č.l. 17/, ako aj ostatnými  dôkazmi zadokumentovanými v spisovom materiáli.

	Vyhodnotením dôkazov v zmysle § 2 ods. 10/ Tr. poriadku som dospela k názoru, že konanie obvineného XXXXX je po právnej stránke nevyhnutné hodnotiť tak, ako je uvedené vo výrokovej časti tohto uznesenia.

	Podľa § 216 ods. 1/ Trestného poriadku. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje päť rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie, ak a/ vyhlási, že spáchal skutok, za ktorý je stíhaný, a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, b/ nahradil škodu, ak bola činom spôsobená, alebo s poškodeným o jej náhrade uzavrel dohodu alebo urobil iné potrebné opatrenia na jej náhradu, a c/ vzhľadom na osobu obvineného, s prihliadnutím na jeho doterajší život a na okolnosti prípadu možno  takéto rozhodnutie považovať za dostačujúce.

	Obvinený XXXXX nebol doposiaľ súdne trestaný. Priestupkovo bol prejednávaný iba raz, a to iba za priestupok na úseku dopravy /za státie na vyhradenom parkovisku/, za čo mu bola uložená bloková pokuta vo výške 20 €.

	Zvážením všetkých skutkových zistení som dospela k záveru, že v predmetnej trestnej veci boli splnené všetky zákonné podmienky uvedené v § 216 ods. 1/ Trestného poriadku, a preto som trestné stíhanie proti obvinenému XXXXX podmienečne zastavila.

	Podľa § 216 ods. 2/ Trestného poriadku som obvinenému určila skúšobnú dobu vo výmere 12 /dvanásť/ mesiacov. Skúšobná doba začína plynúť právoplatnosťou tohto rozhodnutia.

	Na základe vyššie uvedených skutočností som rozhodla tak, ako je uvedené v enunciáte tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.) 
	JUDr. Katarína Čechová 
	 prokurátorka